प्रम देउवा यतिबेला निरुत्तर मात्र होइन, स्तब्ध छन् । सबतिरबाट ‘कर्नर’ मा पार्दा पनि प्रमुख प्रतिपक्षी नेकपा (एमाले) ले स्थानीय निर्वाचनमा पाएको विजय प्रदेश र संघ निर्वाचनका लागि पनि खतराको घण्टी हो भन्ने उनले बुझेका छन् । जेका लागि माओवादीसँग गठबन्धन गरियो, त्यही काम गर्न नसकेपछि पार्टी कसरी जोगाउने भन्नेमा सभापतिका रूपमा उनलाई चिन्ता नपर्ने कुरै भएन । संविधान संशोधन गर्छु भनेर मधेशी दलको मत लिए पनि त्यो ‘अजेन्डा’ मझधारमै छ । एक महीनासम्म मन्त्रिपरिषद्ले आकार ग्रहण गर्न सकेको छैन । न प्रदेश–२ को निर्वाचन सार्नुको औचित्य पुष्टि हुनसकेको छ । यस्तो अवस्थामा प्रम देउवाबाट शालीन जवाफको अपेक्षा गर्नु नै व्यर्थ हो ।
